Vukosava Mićunović
<s>Vukosava Vukica Mićunović (Velestovo, kod Cetinja, 15. mart 1921 – Podgorica, 24. februar 2016), učesnik Narodnooslobodilačke borbe, društveno-politički radnik Socijalističke Republike Crne Gore i narodni heroj Jugoslavije.</s>

<s>Biografija 
Rođena je 15. marta 1921. godine u Velestovu, kod Cetinja.</s><s>Osnovnu školu je završila u rodnom selu, a potom se bavila poslovima po domaćinstvu i čuvala stoku.</s><s>Pod uticajem rođenog brata Blagote, kao i braće od stričeva Veljka i Vukašina, koji su bili članovi Komunističke partije Jugoslavije (KPJ), opredelila se za komunistički pokret.</s><s>U godinama pred početak Drugog svetskog rata, zajedno sa drugim omladincima iz Cetinja i okoline učestvovala je na omladinskim izletima i opozicionim zborovima.</s>

<s>U toku Trinaestojulskog ustanka, 1941. godine kao omladinka je učestvovala u pozadinskim akcijama - nosila je hranu borcima i održavala vezu između ustaničkih odreda.</s><s>U oktobru 1941. godine stupila je u organizaciju Crnogorske narodne omladine.</s><s>Ubrzo posle toga, zajedno sa Đinom Vrbicom, članicom Pokrajinskog komiteta SKOJ-a za Crnu Goru išla je na Omladinsku konferenciju u Katinsku nahiju.</s><s>U bici za Pljevlja, 1. decembra 1941. godine poginuo joj je stariji brat Ilija.</s><s>Odmah potom Vukosava stupa kao borac u Velestovsku partizansku četu.</s>

<s>Početkom 1942. godine primljena je u članstvo Komunističke partije Jugoslavije (KPJ).</s><s>Kao partizanski borac učestvovala je u borbama na Zagredi, kod Danilovgrada, a nešto kasnije na Zagaraču, gde joj je poginuo i drugi brat Blagota, koji je bio komandant bataljona, a kasnije je proglašen za narodnog heroja.</s><s>Posle bratove pogibije, nastavila je sa Lovćenskim udarnim bataljonom teške odstupne borbe sve do Grahova.</s><s>Na Droškorici je u toku borbi za zauzimanje četničkog utvrđenja, gde je učestvovala kao bombaš, bila ranjena u ruku.</s><s>Posle ranjavanja nalazila se u bolnici Lovćenskog partizanskog odreda, a posle formiranja Četvrte crnogorske proleterske udarne brigade, 11. juna 1942. godine stuplila je u Treću četu Drugog bataljona.</s>

<s>Prilikom napada na Bugojno, polovinom juna 1942. godine, prelazeći preko reke Vrbas, među prvim partizanskim borcima ušla je u grad i razoružala i zarobila dvojicu ustaša.</s><s>U toku borbi za Kupres, polovinom avgusta 1942. godine, učestvovala je kao bombaš.</s><s>U veoma teškim borbama ustaše su mitraljeskom vatrom na brisanom prostoru desetkovale njen bataljon.</s><s>Uprkos ovome borci bataljona su očajnički jurišali i uspeli da prodru u grad.</s><s>Prilikom odstupanja iz grada, jedan broj boraca na čelu sa političkom komesarom Treće čete, nije uspeo da se izvuče.</s><s>Na poziv komandanta bataljona Nika Strugara, Vukosava se kao dobrovoljac prijavila da ponovo prodre u grad i izvuče grupu boraca.</s><s>Za ovaj podvig, kao i junaštvo iskazano u prethodnim borbama Vukosava je bila pohvaljena od strane Vrhovnog komandanta Josipa Broza Tita.</s><s>Ova pohvala objavljena je u „Biltenu Vrhovnog štaba“ br 20-22 i glasi — Za hrabro držanje i primjerno ispunjavanje svojih zadataka pohvaljujem Mićunović Vukosavu, vodnika i zamjenika komandira čete u -{II}- bataljonu -{IV}- brigade, koja se istakla u svim borbama, naročito u borbama na Bugojnu i Kupresu.</s>

<s>Posle borbi na Kupresu, postaje desetar, zatim vodnik, pa zamenik komandira Treće čete.</s><s>Posle napada na Livno, polovinom decembra 1942. godine postala je zamenik političkog komesara Treće čete i sekretar partijske ćelije.</s><s>Zajedno sa svojom jedinicom učestvovala je u borbama oko Knina, zatim kod Duvna, Imotskog, Jablanici i Konjicu.</s><s>Za vreme Četvrte neprijateljske ofanzive najteže borbe sa Nemcima vodili su na Vilića Gumnu.</s><s>Tada je njen bataljon izvršavao naređenje Vrhovnog štaba - da Nemce moraju zadržati po svaku cenu, kako bi se spasili ranjenici u Prozoru.</s><s>Borbe su trajale čitavog dana, bataljon je izdržao jedanaest neprijateljskih juriša i pretrpeo velike gubitke.</s><s>Čitava komanda Treće čete je izginula, izuzev Vukosave, a na položaju je ostalo svega devet boraca, koji su uspeli da izdrže napade neprijatelja do dolaska pojačanja.</s><s>Posle Neretve Četvrta brigada je nastavila put u pravcu Crne Gore.</s>

<s>Posle bitke na Sutjesci, Vukosava je bila član Politodjela i rukovodilac SKOJ-a u brigadi, a potom je bila upućena u Crnu Goru, gde je određena za člana Okružnog komiteta SKOJ-a za Cetinje.</s><s>Kao delegat je učestvovala na Prvom kongresu Ujedinjenog saveza antifašističke omladine Crne Gore (USAO CG) u Kolašinu, 25. i 26. novembra 1943. godine, kada je bila izabrana za člana Zemaljskog odbora.</s><s>Tokom 1944. godine bila je sekretar Okružnog komiteta SKOJ-a na Cetinju.</s><s>Učestvovala je i na Drugom kongresu USAO Crne Gore na Cetinju, od 15. do 17. decembra, kada je izabrana za člana Sekreterijata Zemaljskog odbor i člana Pokrajinskog komiteta SKOJ-a za Crnu Goru.</s>

<s>Posle oslobođenja zemlje, 1945. godine bila je aktivni društveno-politički radnik u Socijalističkoj Republici Crnoj Gori:
 član Sreskog komiteta KPJ za Cetinje,
 član, a potom i organizacioni sekretar PK SKOJ-a za Crnu Goru,
 član Centralnog komiteta Komunističke partije Crne Gore,
 član Izvršnog veća Skupštine NR Crne Gore, u dva mandata (tj prva žena ministar u istoriji Crne Gore), 
 član Glavnog odbora Socijalističkog saveza radnog naroda Crne Gore,
 član Republičkog obora SUBNOR-a Crne Gore, 
 član Predsedništva SR Crne Gore,
 član Centralnog komiteta Saveza komunista Jugoslavije,
 predsednik Komisije Predsedništva SK Crne Gore za opštenaronu odbranu i samozaštitu,
 član Saveta za narodnu obranu Predsedništva SR Crne Gore</s>

<s>Birana je za narodnog poslanika Skupštine SR Crne Gore, u četiri mandata i poslanika Savezne skupštine SFRJ, u jednom mandatu.</s>

<s>Umrla je 24. februara 2016. godine u Podgorici, a sahranjena je na podgoričkom groblju Čepurci.</s>

<s>Nosilac je Partizanske spomenice 1941. i ostalih jugoslovenskih odlikovanja, među kojima su — Orden bratstva i jedinstva sa zlatnim vencem i Orden zasluga za narod za zlatnom zvezdom i dr. Ordenom narodnog heroja odlikovana je 10. jula 1952. godine.</s>

<s>Reference</s>

<s>Literatura</s>

<s>Vojna enciklopedija (knjiga peta).</s><s>Beograd, 1973. godina.</s><s>Heroine Jugoslavije.</s><s>„Spektar“, Zagreb 1980. godina.</s>

<s>Spoljašnje veze 
 Vijesti on lajn: Poslednja živa žena narodni heroj se u 92. godini seća prisjeća brojnih bitaka</s>

<s>Crnogorski komunisti
Jugoslavenski partizani
Borci Četvrte proleterske brigade
Oficiri NOVJ
Žene u Narodnooslobodilačkoj borbi
Članovi Centralnog komiteta KPJ-SKJ
Društveno-politički radnici SR Crne Gore
Poslanici Skupštine SFRJ
Narodni heroji Jugoslavije
Žene narodni heroji
Nosioci Partizanske spomenice 1941.</s><s>Biografije, Cetinje</s>

